AlexejDobrolubov/national_council_slovak_2010 huggingface dataset:
18. schôdza NR SR - 7.deň - A. dopoludnia
Dátum: 2011-05-26
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

40. Ďakujem, pán predseda. Pán poslanec, mňa si sklamal, ja ťa poznám ako človeka, ktorý je realista, s ktorým sa dá hovoriť o všetkých záležitostiach. A vidím naozaj tú skutočnosť a okolie okolo seba, naozaj tak, aké je. Hovoríš tu o nás, že stále vyťahujeme maďarskú kartu. No veď, ale zober si tieto dva dni, o čom rokujeme. Tri dni sme rokovali o zákone, ktorý, u ktorého sú na pochybách aj tvoji kolegovia z vládnej koalície, a nebyť niektorých skutočností, tak zrejme by ten zákon nebol ani prešiel. No, a dnes takisto. My prijímame vyhlásenie, také vyhlásenie, že sa divím, že vôbec voľakto mohol takéto vyhlásenie stvoriť. No a my vyťahujeme maďarskú kartu, ale pritom nehovoríš o tom, kto ako sa vlastne chová. Veď musíme hovoriť o tom, že sem prichádzajú gardy z politickej strany Jobbik, že sem prichádzajú ľudia, mladí ľudia zo 64 žúp. Vy na to nehovoríte, samozrejme, nič. Takže, kto potom bude o tomto hovoriť? Kto bude vyzývať obyvateľstvo na to, aby naozaj boli v strehu, čo sa bude robiť ďalej? Ďakujem.
18. schôdza NR SR - 7.deň - A. dopoludnia
Dátum: 2011-05-26
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

18. Ďakujem, pán predseda. Pán poslanec, je smutné, áno, čo sa deje na Slovensku, ale ja hovorím, že podľa toho, ako to sledujem, stáva sa to pravidlom. Začalo sa to vlastne vtedy, keď sa v Komárne stretli starostovia a primátori z maďarských miest, kde bol prezident Kováč, ktorý takisto dal si sluchátka na uši a musel počúvať celé jednanie týchto starostov, slovenských starostov alebo starostov slovenských miest v maďarčine, čo bolo naozaj potupné, nielen pre nášho bývalého prezidenta, ale prakticky pre celý národ. A bol aj ďalší prípad. Bol prípad stretnutia mládeže na juhu Slovenska, kde bol aj pán podpredseda Bugár a kde bol aj pán Dzurinda, kde takisto pán Bugár ich vítal maďarsky, vtedy ako predseda SMK. No a pán Dzurinda si takisto poslušne nasadil sluchátka a počúval na Slovensku človeka, ktorý je jeden z najvýznamnejších politikov a na významnej pozícii parlamentu, ktorý hovoril po maďarsky. Mimo toho, viete, ja som vlastne ani nechcel vystupovať po tom včerajšku, lebo z toho včerajšku je mi smutno. Je mi smutno aj preto, že slovenskí poslanci sa zachovali tak, ako sa zachovali. A ešte smutnejšie mi je to preto, že tu chýbali traja poslanci, s ktorými sme... (Prerušenie vystúpenia časomerom.)
18. schôdza NR SR - 6.deň - B. popoludní
Dátum: 2011-05-25
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

60. Ďakujem, pán podpredseda. Pán poslanec, ja som tak počúval to, čo si povedal, robil som si poznámky, čo ešte by bolo potrebné doplniť, ale k záveru toho tvojho vystúpenia som si povedal, že to bolo naozaj uzavretie celého toho problému, ktorý tu vzniká. Ja sa ti chcem poďakovať za tú analýzu, ktorú si tu spravil, a myslím si, že každá ďalšia poznámka, ktorá by tu bola povedaná, je zbytočná. Je treba zakončiť celé to naše rokovanie naozaj takýmto prístupom a výzvou, aby sa zobudili všetci poslanci, ktorí sú tu a ktorí si, ktorí cítia, že sú vlastne slovenskej národnosti, aby nedovolili tomuto zákonu, aby narušil spolužitie Slovákov a Maďarov na južnom území Slovenska. Ďakujem.
18. schôdza NR SR - 6.deň - B. popoludní
Dátum: 2011-05-25
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

42. Ďakujem, pán podpredseda. Vážený pán poslanec, ja by som tiež chcel osloviť tak, ako si ty začal, vážené Slovenky, Slováci, chcel by som vás upozorniť, že, áno, v Národnej rade Slovenskej republiky sedí trinásť rokov poslanec, ktorý má takéto názory. Je to poslanec za slovenskú politickú stranu, nie za MOST - HÍD. Tomáš, hovoril si o tom, že začíname otvárať tento zákon. No ale veď neotvára ho opozícia, ale ho otvára koalícia. Uvedom si, že vypúšťate vlastne džina z fľaše. Hovoril si o tom, ako si bol hrdý na to, že na hokeji aj naši maďarskí spoluobčania fandili slovenskému mančaftu. Vidíš, že to funguje, tak prečo potom vnášate nové možnosti hašterenia medzi Slovákmi a Maďarmi? Zastavme to, zrušme tento zákon a bude to tak, ako sa to tebe páči. Ďakujem za pozornosť.
18. schôdza NR SR - 6.deň - B. popoludní
Dátum: 2011-05-25
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

32. Ďakujem, pán podpredseda. Pani poslankyňa, áno, toto je dôležité, čo ste hovorili, že v Estónsku pri 25-percentnom počte obyvateľstva ruskej národnosti existuje tzv. štatút neobčana. Celej Európe je to ľahostajné. Nikto sa k tomu nevyjadruje. Ale, viete, je to aj tým, že politické strany, estónske politické strany bez ohľadu na to, či je to z pravej strany, alebo z ľavej strany, tak sú jednotné a hája záujmy Estónska. No a, pozrite sa, vlastne smutné je to, keď pri vašom vystúpení som pozeral do tvárí politikov slovenskej národnosti, ktorí si tu robili z toho úškrnky. A to je tá tragédia slovenského národa, že napriek tomu, že sa jedná o vážnu vec, tak si naši kolegovia z toho robia srandu. No a ešte možnosť na záver. Je treba povedať to, že keď sa zamýšľam nad všetkými tými vystúpeniami, ktoré tu boli, tak prevláda myšlienka, že tento zákon je zbytočný, že neprinesie absolútne nič pre našu spoločnosť. Môže priniesť konflikty vo vzťahu medzi Slovákmi a Maďarmi. Tak prosím vás, prestaňte s tým a... (Prerušenie vystúpenia časomerom.)
18. schôdza NR SR - 6.deň - A. dopoludnia
Dátum: 2011-05-25
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

54. Ďakujem, pán predseda. Ja by som sa chcel poďakovať kolegovi za tú analýzu, ktorú tu spravil. Chcel by som sa mu poďakovať aj za to, že on, ktorý má blízko k tomu rusínskemu obyvateľstvu, dal tú správu o tom, aké sú názory tejto národnostnej menšiny, lebo stále sa tu hovorí, že za ľudí, ktorí za národnostné menšiny hovoria tu ľudia, ktorí nie sú z toho prostredia. Čiže tu jednoznačne bolo jasné, aký názor je občanov, aký názor je starostov na túto záležitosť, do akej miery potrebujú to, aby sa tento zákon zrealizoval. A čo sa týka tej kampane, samozrejme, že túto kampaň nerobia tie ďalšie národnosti, ale všetko to zastrešuje už, ja neviem, či MOST - HÍD alebo kto z tej maďarskej strany, maďarskej menšiny, ale ja si myslím dokonca, že aj tá záležitosť, čo sa týka štatistiky našich občanov, je takisto asi riadená, lebo všetko to vychádza tak, že sa snažia znechutiť občanov, aby sa vôbec prihlasovali, aby vôbec reagovali na sčítanie obyvateľstva. A tu môže byť príčinou aj to, aby maďarské obyvateľstvo alebo naši spoluobčania na juhu Slovenska sa prihlasovali a tým sa zvýšili percentá maďarského obyvateľstva na Slovensku. Ja si myslím, že tento zákon je naozaj zbytočný a potvrdzujú to... (Prerušenie vystúpenia časomerom.)
18. schôdza NR SR - 6.deň - A. dopoludnia
Dátum: 2011-05-25
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

18. Ďakujem, pán predseda. Pán poslanec, od prvého čítania tohto zákona sme všetci počuli veľké množstvo bombastických vyhlásení, ktoré ste mali v médiách, povedal by som, že sa vám to podarilo, lebo ste boli každý deň buď v televízii, alebo v rozhlase. Teraz prvá časť vášho vystúpenia bola taká, že potvrdzovala nevhodnosť alebo zbytočnosť tohto zákona. Hovorili ste o maďarizácii južného Slovenska, hovorili ste o nezamestnanosti a o getách nezamestnanosti na južnom Slovensku, hovorili ste o opičej láske, ktorou politici z MOST-u vlastne uzatvárajú ich občanov na južnom Slovensku do izolácie. Ja som očakával, že pri tak vážnom zákone, ako je tento, nebude sa tu používať, zneužívať na politikárčenie a na získavanie politických bodov pre vašu budúcu politickú stranu. Ja som si myslel, že naozaj myslíte vážne to, že môžu tu byť rôzne míny, ktoré bude treba odstraňovať a ktoré ste hovorili, že ich chcete odstrániť. Vážení, tento zákon vlastne spôsobí to, že naozaj bude izolovať maďarských spoluobčanov na juhu Slovenska a bude to vypadať tak, že im vlastne ubližuje väčšina, ktorá naozaj... (Prerušenie vystúpenia časomerom.)
18. schôdza NR SR - 5.deň - B. popoludní
Dátum: 2011-05-24
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

Pán poslanec, mňa zaujala tá veta, ktorú si povedal hneď na začiatku, aby sme na seba neútočili. Ja si myslím, že až také útočenie tu nie je. A treba sa vžiť aj do situácie Slovákov. Viete, historické skúsenosti nie sú pre nás príjemné. A bojíme sa toho, aby sa znova tá situácia neopakovala. No a, samozrejme, veľa záleží na každom z nás, aké máme medzi sebou vzťahy. Je veľa ľudí maďarskej národnosti, o ktorých ani nevieme, že sú maďarskej národnosti, a vzťahy s nimi sú vynikajúce. No a keď už máme hovoriť o tom, že sa vy cítite, že ste občanmi tejto republiky, tak mne chýbala v minulom období z vašej strany reakcia na to, čo sa tu dialo, keď po Slovensku pochodovali gardy z politickej strany Jobbik a takisto mládežníci z hnutia 64 žúp. Nepovedali ste k tomu ani slova. Myslíte si, že to bolo normálne? Ako by to asi bolo, keby zo slovenskej strany takisto začali takéto útoky a keby sme sa zachovali presne tak v Maďarsku, ako sa správali politické strany maďarské na Slovensku? Len toľko. Ďakujem.
18. schôdza NR SR - 5.deň - B. popoludní
Dátum: 2011-05-24
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

Ďakujem. Pani poslankyňa, ja mám tiež rôzne pocity. A poviem vám, že keď som v Maďarsku, tak sa cítim lepšie ako na južnom Slovensku, lebo pociťujem takisto nevraživosť na južnom území, a pritom som vo svojej vlasti. No a ešte by som chcel reagovať na to, čo ste povedali, že aký úbytok je Maďarov na Slovensku. Nemáme štatistiku, aký úbytok je Slovákov. Možnože je ešte aj percentuálne väčší, ako vy hovoríte. A ja sa bojím jedného, že tento zákon sa môže obrátiť aj proti nám, ale aj proti vám. Zrejme asi viete, čo tým myslím, lebo jedno etnikum bude mať určite oveľa väčší nárast, ako my spolu budeme mať úbytok. Ďakujem.
18. schôdza NR SR - 5.deň - B. popoludní
Dátum: 2011-05-24
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

Ďakujem. Pán poslanec, celý čas som počúval, že kedy vlastne vyslovíte to zásadné stanovisko už či za KDH alebo za seba. Ale nakoniec tak ako niektorí kolegovia, celý čas nevedeli, na čom sú, ja som to takisto nevedel. Stále ste spomínali status quo. A v skutočnosti to chcete meniť tak, ako že to nebude ani ryba, ani rak. Už keď ste raz povedali, že treba počkať na to, ako dopadne sčítanie obyvateľov na Slovensku, no tak potom ste mali zastaviť tento zákon. A bolo to veľmi jednoduché pre vás. Však ste politická strana vo vládnej koalícii. Stačilo to povedať a boli by sme vedeli, na čom sme. A možnože by sme naozaj mohli potom hovoriť otvorenejšie a jasnejšie o tom, aká je situácia na Slovensku, lebo ja si osobne myslím, že sa skorej môže stať to, že tých obcí s tým vyšším percentom maďarského obyvateľstva bude viacej ako doteraz. Ďakujem.
18. schôdza NR SR - 5.deň - B. popoludní
Dátum: 2011-05-24
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

Vážený pán poslanec Maďarič, ja si myslím, že to, čo ste hovorili o tých koaličných politických stranách, je naozaj veľmi smutná veľká pravda. Všetko to smeruje k tomu, že vlastne oni visia na šnúrke niekoho trenírok. A teraz v tomto prípade vlastne visia na politickej strane Most. Ja rozmýšľam nad tým, že v tejto naozaj vážnej situácii pre Slovensko by možno stálo za to, aby sme sa ako opozičné politické strany dohodli na tom, že vládnej koalícii dodáme toľko poslaneckých hlasov, koľko ich má Most, aby neboli závislí od tejto jednej politickej strany. Ďakujem.
18. schôdza NR SR - 5.deň - B. popoludní
Dátum: 2011-05-24
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

Ďakujem, pán podpredseda. Pán kolega, hovoril si, aké máme skúsenosti z histórie, ale tragédia je to, že vtedy v histórii vlastne nerozhodovali o tom, aká bude situácia na Slovensku, slovenské politické strany. Tragédia je v tom, že vládne politické strany, ktoré si hovoria, že sú slovenské, vlastne pripravujú takúto genocídu, doslova na slovenskom národe, lebo celý ten vývoj ide takým spôsobom, že naozaj je potrebné sa nad tým zamyslieť. Veď to južné Slovensko sa začína tak izolovať, že o chvíľu nielen ľudia so základným a stredným vzdelaním nebudú schopní komunikovať s väčšinovým národom. Ale spravili sme Univerzitu Selyeho a ako to dopadlo? Veď vlastne vychovávajú sa aj vysokoškolskí vzdelaní ľudia, ktorí nebudú schopní sa dorozumieť so Slovákmi čiže so spoluobčanmi, ktorí žijú v Slovenskej republike. Je to tragédia. A ja mám taký dojem, že tu sa jedná len o to, aby politická strana Most získala maďarských radikálov, ktorí žijú na južnom území Slovenska, aby získali hlasy, ktoré určite teraz po tomto zákone stratia od občanov slovenskej národnosti. Ďakujem.
18. schôdza NR SR - 5.deň - A. dopoludnia
Dátum: 2011-05-24
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

Ďakujem, pán predseda. Ja si myslím, že teraz sme počuli celkom peknú analýzu stavu, aký je v Slovenskej republike, čo sa týka používania jazyka národnostných menšín. A je naozaj pravda, že namiesto toho, aby tu bol jeden integrujúci jazyk, ktorým by sme sa mohli navzájom dorozumievať, začína vznikať tak, ako povedal pán poslanec, geto na južnom území Slovenska, kde sa, žiaľbohu, politici snažia izolovať tak obyvateľstvo maďarskej národnosti, aby malo doslova problémy žiť v tejto spoločnosti. Ja poviem jeden príklad. Ako je možné, že do Bratislavy príde 25-ročná rodička, kde sa jej doktori snažia pomôcť a ona nevie s nimi komunikovať? Čo sme robili za to obdobie, kde sme mali naozaj vytvoriť jeden integrujúci jazyk? Ja si myslím, že miesto tohto zákona, o ktorom teraz tu hovoríme, sa má pripravovať zákon na zlepšenie komunikatívnosti medzi občanmi maďarskej národnosti na južnom území Slovenska s väčšinovým slovenským národom. Nad týmto sa zamyslime. A naozaj nerobme zle obyvateľom maďarskej národnosti na južnom území. Veď je situácia taká, že sa nemôžu v strede Slovenska zamestnať z toho dôvodu, že nevedia komunikovať s ostatnými ľuďmi, ktorí tuná žijú. Ďakujem za pozornosť.
16. schôdza NR SR - 10.deň - B. popoludní
Dátum: 2011-04-06
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

Ďakujem, pán predsedajúci. Pán poslanec, vy ste začali svoje vystúpenie tým, že ste povedali, že doteraz tu bolo bohapusté divadlo. No ja musím povedať, že také bohapusté divadlo, ako počúvame od vás, nepočujeme ani od jedného z poslancov. Vy ste odborník na všetko, vy ste Vasilisa Premúdra. A ja len žasnem, že vôbec ešte zostávate tu v tomto parlamente. A už keď ste začali hovoriť o tom všetkom, čo sa tu udialo. Viete, mali by ste začať úplne od začiatku. Mali by ste začať od malej privatizácie, od holandských dražieb, od prvej vlny privatizácie, od privatizácie strategických firiem. A potom o týchto veciach by ste mohli hovoriť s vašimi kolegami, ktorí túto problematiku poznajú veľmi dobre, lebo sa na tom všetkom zúčastňovali. Viete, ja som už raz povedal, že by sme sa mali poučiť z toho, čo sme spravili zle, koalícia aj opozícia, a mali by sme spoločne pripraviť stratégiu vývoja, rozvoja Slovenskej republiky. Ste teraz vo vláde, môžete spraviť iniciatívu a ja som presvedčený, že opozícia sa pridá. A myslím si, že je tu dosť ľudí takých, ktorí budú vedieť k tomu pridať naozaj veľmi významné prínosy, a spoločne môžeme spraviť stratégiu do budúcnosti. Ďakujem.
16. schôdza NR SR - 10.deň - A. dopoludnia
Dátum: 2011-04-06
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

Ďakujem. Vážený pán predseda, už tu bolo povedané, že, samozrejme, so ziskom sa dá narábať rôznym spôsobom. A keď je dobrý manažment, tak spraví to, čo spravil Ruhrgas s Gaz de France, o čom som tu už raz hovoril. Objednali si svoje dve dcérske spoločnosti, ktoré mali radiť týmto dvom veľkým firmám. A objednali si ich len z toho dôvodu, aby mohli ukradnúť zisk, ktorý sa vytváral tu na Slovensku, 1,3 mld. korún odišlo zo Slovenska, aby znížili zisk, aby to nezostalo v našom rozpočte. Ďakujem.
16. schôdza NR SR - 10.deň - A. dopoludnia
Dátum: 2011-04-06
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

Ďakujem, pán predseda. Vážený pán kolega, hovoril si o tom, že vlastne bola robená analýza na účelnosť privatizácie teplární. Ako si povedal, bola robená dvakrát, na Fonde národného majetku, pričom posledná verzia bola spracovaná na ministerstve financií. Ja sa vôbec tomu nečudujem, lebo produkt, ktorý mal vyjsť z Fondu národného majetku, mal jednoznačne hovoriť o tom, aká potrebná je táto privatizácia. A zrejme tam bolo asi viacej takých ľudí, ktorí s týmto nesúhlasili. A preto tú analýzu spravili nedostatočne pre ministerstvo financií. A ešte by som povedal jednu takú príhodu, ktorá sa udiala pred dvoma volebnými obdobiami, keď sa privatizovali banky. Vtedy ste tiež nasypali žeravé uhlíky na nevýhodnosť a zlý chod uvedených bánk. Viete, vrazili sme tam 106 mld. korún na oddlženie. Predali sme ich za 36 mld., 70 mld. sme spravili šmahom ruky. A ešte vám poviem k tomu jednu zaujímavosť. Viete, vtedy pred privatizáciou bánk boli platy manažérov, prezidentov týchto bánk okolo 100 000 až 150 000 korún mesačne. Viete, aké sú teraz? Zhruba štvornásobná výška odmien je teraz u týchto prezidentov. Môžete si to zistiť. Ďakujem za pozornosť.
16. schôdza NR SR - 10.deň - A. dopoludnia
Dátum: 2011-04-06
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

Ďakujem, pán predseda. Vážená pani kolegyňa, hovorili ste o tom, aké výroky tuná padli od členov terajšej vlády. Ja musím povedať, že tá rétorika je presne taká, aká bola vo volebnom období 1998 až 2002, keď sa pripravovala a aj zrealizovala privatizácia strategických firiem. Ako tá privatizácia dopadla? No dopadla takým spôsobom, že vlastne mne to vychádza, že my sme boli najmúdrejší, lebo sme vymysleli, že treba všetko rozpredať, že všetky okolité štáty, Nemci, Francúzi sú práve tí hlupáci, ktorí kúpili tie naše firmy, ktorých sme sa my tak ľahkovážne zbavili. A viete, ako to pokračovalo ďalej? Pokračovalo to tak, že tí, ktorí mali byť tí najlepší manažéri, ktorí mali spravovať SPP, tak si objednali svoje dve dcérske spoločnosti, ktoré mali robiť pre nich servis a ktoré vlastne vyviezli zo Slovenska 1,2 mld. korún za túto smiešnu službu, ktorá vlastne nebola službou, ale ktorá vlastne bola len na to, aby sa znížil zisk tejto firmy (Ruhrgas, Gaz de France), ktorá kúpila SPP. Čiže ja očakávam, že presne takto to skončí aj teraz s našimi teplárňami, znova to kúpi niekto taký, ktorý príde sem len veľmi dobre zarobiť. Ďakujem za pozornosť.
16. schôdza NR SR - 9.deň - B. popoludní
Dátum: 2011-04-05
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

83. Ďakujem, pán predsedajúci. Pán poslanec, hovorili ste o privatizácii rôznych firiem za predchádzajúcich alebo za dvoch vlád, v ktorých bol predseda vlády Dzurinda. No mali by sme sa zamyslieť aj nad tým, že ako tá privatizácia dopadla. Každá z tých privatizácií bola taká, že Slovensko na to doplatilo. V poslednom čase som hovoril s ľuďmi, ktorí robia v elektrárňach. Viete, aký je tam názor na predaj elektrární? Taliani sa tešia, že v živote firma taký dobrý obchod nespravila, ako spravila na Slovensku. O čom to hovorí? Hovorí to buď o našej neschopnosti, buď o našej hlúposti. A ja sa bojím, že takto to bude pokračovať ďalej aj s teplárňami. Čo ste hovorili o tom, že by mali prejsť aspoň čiastočne teplárne na mestá. No ja k tomu len toľko, ak by mali tak prejsť, že predáme 49 % a budú mať majoritu v rozhodovaní, bude mať majoritu v rozhodovaní ten, kto tú tepláreň kúpi, tak to bude presne to isté, čo sa stalo v SPP. Aj keď už by to malo prejsť na mesto, tak potom so 100-percentnou účasťou miest, lebo len tak by sa do určitej miery dala ochrániť cena dodávky tepla v tom-ktorom meste. Ďakujem.
16. schôdza NR SR - 8.deň - A. dopoludnia
Dátum: 2011-04-01
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

59. Ďakujem, ja budem reagovať odzadu. Pán poslanec Solymos, viete, celý čas vašou faktickou poznámkou ste hovorili len o predsedovi Slotovi. Ja som tu dnes vystúpil a reagujte na to, čo som povedal ja, nie na to, čo hovoril Jano Slota pred dvoma dňami. Ale zrejme je to tak, že ste nemali pádnu odpoveď na tie argumenty, ktoré som tu povedal. Čiže skúste nabudúce reagovať na tie veci, ktoré sú naozaj problematické. Tu teraz nejde o urážky, teraz tu ide o veľmi dôležitú a základnú vec, o to, či bude tento zákon prijatý, alebo nie. A ak bude prijatý, ja vám garantujem, že vnesie taký nepokoj medzi obyvateľstvo na južnom Slovensku, že budeme prekvapení. Mimo toho chcel by som vám povedať ešte toľko, že, viete, keď vznikla politická strana MOST, tak veľa ľudí na južnom Slovensku sa tešilo, že konečne prišla politická strana, ktorá bude spájať Slovákov a Maďarov. Žiaľbohu, vykľulo sa šidlo z vreca, ako sa u nás hovorí, a ukázalo sa to, že je to presne to isté, čo bolo, keď tu bolo SMK. A vy, ak získate voličov z SMK, tak ja vám garantujem, že stratíte voličov, ktorí sa tešili na to, že budete prínosom v tejto spoločnosti a že títo, títo voliči nebudú za vás v budúcich voľbách hlasovať. Ďakujem.
16. schôdza NR SR - 8.deň - A. dopoludnia
Dátum: 2011-04-01
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

35. Ďakujem, pán predsedajúci. Vážený pán poslanec, doteraz bolo už strašne veľa vystúpení, už či v rozprave, alebo s faktickými. A vždy, keď niektorý z poslancov vystupoval, som vedel, či je za, alebo proti tomuto zákonu. Žiaľbohu, u vás som sa to nedozvedel. A mne vychádza z toho jediné to, že sa snažíte zvyšovať svoju hodnotu. Čakáte na to, čo vám kto ponúkne, aby ste potom v druhom čítaní mohli hlasovať tak, ako to bude pre vás najvýhodnejšie. Ďakujem.
16. schôdza NR SR - 7.deň - A. dopoludnia
Dátum: 2011-03-31
Poslanec: Švantner, Dušan (SNS)
Druh vystúpenia: Vystúpenie s faktickou poznámkou

60. Ďakujem, pán predseda. Vážený pán podpredseda Hrušovský, v tom tvojom príhovore zaznelo také obvinenie Slovenskej národnej strany, že má len túto jednu tému. Ty vieš veľmi dobre, že nie je to pravda a že každý z nás má určitú oblasť, ktorej sa venuje. Mimo toho by som chcel povedať, že čo sa týka susedských vzťahov, však vieš veľmi dobre, že v Paríži bola podpísaná zmluva o dobrých susedských vzťahoch. Sú tie susedské vzťahy naozaj dobré z tej druhej strany? Z Maďarskej republiky? Myslím si, že nie. Z našej strany musím povedať, že sú naozaj nadštandardné. Určite vieš o tom, že staviame mosty na južnej hranici s Maďarskom pre možnosť dobrého styku našich občanov s občanmi Maďarskej republiky. Čiže, tá situácia, treba ju naozaj hodnotiť objektívne. A už keď si za to, aby sa táto situácia riešila pokojne, prečo si nevyužil svoj vplyv na to, aby sa vôbec tento zákon teraz nezačínal otvárať? Aby sa počkalo, kým naozaj bude tá situácia zrelá a kým budeme mať jasno o tom, že či je potrebný alebo nie je. Ja osobne si myslím, že nie je potrebný. Ďakujem.